ยกแบงก์ไทยแกร่งปรับตัวสู้วิกฤตศก.
ดอยช์แบงก์ซูฮกธนาคารไทยแกร่งติดอันดับต้นของโลกปรับตัวเก่งในวิกฤตเศรษฐกิจ
5 ต.ค. 2554

ดอยช์แบงก์ซูฮกธนาคารไทยแกร่งติดอันดับต้นของโลกปรับตัวเก่งในวิกฤตเศรษฐกิจ
ธนาคารดอยช์แบงก์เปิดเผยถึงผลวิเคราะห์แบบเจาะลึกในเรื่องคุณภาพทางการเงินของธนาคารทั่วโลกในยุคปลดหนี้ ปรากฏว่า ธนาคารพาณิชย์ในไทยมีความยืดหยุ่นทางเศรษฐกิจที่สูง และสามารถปรับตัวหลังจากเกิดวิกฤตเศรษฐกิจได้ดีกว่าสหรัฐอเมริกา สหราชอาณาจักร และฝรั่งเศส
ทั้งนี้ ธนาคารไทยถือว่าเป็นสถาบันการเงินหนึ่งที่มีความแข็งแกร่งมากที่สุดของโลก แม้จะเกิดภาวะเศรษฐกิจถดถอยทั่วโลก แต่สามารถยืนหยัดสู้กับสภาพความตกต่ำทางสินเชื่อที่รุนแรง โดยมีอัตราเฉลี่ยการฟื้นตัวของหนี้ที่ไม่ก่อให้เกิดรายได้ (เอ็นพีแอล) ที่ 4.7 เท่า สูงขึ้นจาก 1.5 เท่าในปี 2551 รวมทั้งมีสินทรัพย์ที่มีคุณภาพ และมีระบบพัฒนาบริหารความเสี่ยงที่ดี 
ดอยช์แบงก์ ระบุว่า จากการศึกษาใช้เกณฑ์การประเมินความเสี่ยงในระบบการธนาคารของประเทศต่างๆ โดยการจัดทำแผนภูมิวิกฤตของระบบสถาบันการเงินทั่วโลก ปรากฏว่าไทยได้ 16 คะแนน จากคะแนนเต็ม 45 ติดอันดับต้นๆ ในกลุ่มประเทศเขตเศรษฐกิจเกิดใหม่ ถือว่ามีความเสี่ยงน้อยที่สุด รองลงมาเม็กซิโก 17 คะแนน) และอินโดนีเซีย 19 คะแนน
ขณะที่ฝรั่งเศสได้ 24 คะแนน สหราชอาณาจักรได้ 23 คะแนน และสหรัฐอเมริกา 22 คะแนน กรีซและโปรตุเกส 33 คะแนน สเปนและไอร์แลนด์ 32 คะแนน ส่วนเยอรมนี ญี่ปุ่น ออสเตรเลีย สวีเดน และอิสราเอล มีระบบธนาคารที่ปลอดภัยที่สุดในประเทศพัฒนาแล้ว